[Video] Taxidrywer vas ná hy 32 in taxi laat ry‘n Skermskoot uit die video. ŉ Taxibestuurder is in hegtenis geneem en sy voertuig kwyt ná hy 32 mense, van wie 14 gestaan het, in ŉ gewone taxi vervoer het. Die taxi mag net 14 passasiers vervoer. JP Smith, burgemeesterskomiteelid vir veiligheid, sekuriteit en maatskaplike dienste, het gesê die taxibestuurder is op 15 Junie by die aansluiting van Chestnutweg en Ericarylaan in Belhar voorgekeer. “Wat nog erger was, is dat hy nie ‘n lisensie het nie. Dit is ŉ skokkende voorval. Ons verstaan daar is geweldige druk op ons openbare vervoerstelsel maar daar is geen verskoning vir hierdie gedrag nie,” het Smith gesê. Nog ŉ taxibestuurder is dieselfde oggend in Adderleystraat voorgekeer toe hy oor ŉ oorgang gejaag het. “Beamptes het die voertuig agternagesit en vasgestel die bestuurder was onder die invloed van alkohol,” het Smith gesê. Op 14 Junie is ŉ taxibestuurder vasgetrek nadat hy oor die middelman op die N2 gejaag het. “Toe beamptes die voertuig se besonderhede nagaan, het hulle besef die taxi is vroeër vanjaar in ŉ gewapende rooftog gebruik.” Die bestuurder is in hegtenis geneem. In Mitchells Plain is twee verdagtes in hegtenis geneem vir roekelose en nalatige bestuur terwyl beamptes ook 14 voertuie geskut en 516 boetes uitgereik het. “In ŉ ander deel van die stad is vier verdagtes in hegtenis geneem vir bedrog ná dit aan die lig gekom het dat hulle vervalste nommerplate, identiteitsnommers en lisensies gebruik het. Nog 24 motoriste is ook in hegtenis geneem in Muizenberg, Kuilsrivier en op Jakes Gerwelrylaan vir dronkbestuur,” het Smith gesê. Kyk hier: